Nordjyllands Politi efterforsker fortsat drabet på den 22-årige sygeplejerskestuderende Mia Skadhauge Stevn. Hun forsvandt efter en bytur i Jomfru Ane Gade 6. februar. Fire dage senere blev hun fundet dræbt i Dronninglund Storskov. - Vi har et ret godt billede af, hvad der er sket, i hvert fald så godt som det kan lade sig gøre, siger vicepolitiinspektør Frank Olsen, Nordjyllands Politi. Mangler svar på prøver Han ønsker dog ikke at offentliggøre yderligere detaljer om efterforskningen, men kan løfte sløret for, at politiet fortsat mangler svar på nogle prøver. - Vi mangler svar på prøver, som er taget på nogle af de effekter, der har forbindelse til drabet, siger Frank Olsen. For Nordjyllands Politi efterforsker sagen som et drab, selv om politiets jurister endnu ikke har  vurderet præcist hvilke paragraffer, der kan blive rejst tiltale for. En tiltale, der efter alt at dømme, vil blive rejst mod den 36-årige mand, der siden 9. februar har siddet varetægtsfængslet sigtet for drab. Fatal nat i byen Det, der skulle have været en festlig aften og nat i en af landets største festgader endte fatalt. Mia Skadhauge Stevn blev udsat for en forbrydelse, som meget få endnu ved noget om. To 36-årige mænd blev bare tre dage efter forbrydelsen sigtet for drab. Siden er den ene blevet løsladt og renset for mistanke - og har således ikke noget med drabet på hende at gøre. 36-årig er fortsat fængslet Den anden anholdte og sigtede er fortsat fængslet. I forbindelse med anholdelsen kom det frem, at han nægtede sig skyldig i sigtelsen. Siden har der ikke været nyt om, hvordan den fængslede stiller sig til skyldsspørgsmålet. Han er frivilligt gået med til at få forlænget fængslingerne. - Jeg kan godt forstå, at mennesker, som ikke arbejder i retssystemet kan tænke, at det er mistænkeligt, og at det må være fordi, man er skyldig, at man frivilligt forlænger en fængsling, har den sigtedes forsvarsadvokat Mette Grith Stage sagt til avisen B.T. Mette Grith Stage understreger til avisen, at det dog ikke har noget med skyld at gøre. Fundet i skov få dage senere Selv om Nordjyllands Politi endnu ikke vil offentliggøre, hvad efterforskningen indtil videre har vist, så ligger det fast, at Mia Skadhauge Stevn skiltes fra vennerne omkring klokken 06.02 og forlod Jomfru Ane Gade langs Ved Stranden i vestlig retning, det vil sige mod Vesterbro. Overvågningsvideo fra stedet viser, at hun steg ind i en mørk bil på Vesterbro ud for Netto. Blot syv minutter efter hun havde taget afsked med vennerne. Nordjyllands Politi appellerede allerede dagen efter til alle om at kigge eventuelle billeder og videoer på telefonen fra i første omgang Jomfru Ane Gade og Vesterbro i Aalborg igennem - siden blev opfordringen bredt ud til alle i hele Nordjylland. Politiet vidste ganske enkelt ikke, hvor de skulle lede efter den forsvundne Mia Skadhauge Stevn. Erklæret død efter en uge Præcis en uge senere kom den triste besked; Nordjyllands Politi kunne erklære hende død. Der skulle retsmedicinske undersøgelser og DNA-spor til for endelig at kunne fastslå, at det var ligdele af den unge kvinde, som politiet to døgn tidligere havde fundet i Dronninglund Storskov. For retten til foråret Tilbage står spørgsmålene, hvorfor skulle den unge nordjyske sygeplejestuderende dø? Og hvordan døde hun? Nordjyllands Politi forventer, at efterforskningen er færdig i løbet af efteråret, hvorefter sagen overdrages til politiets jurister. Derefter skal sagen berammes - det vil sige, at der skrives et anklageskrift og sættes dato på, hvornår sagen skal for retten. Ifølge Frank Olsen vil det formentlig være i løbet af foråret.

Referat:
- Vi har et ret godt billede af, hvad der er sket. Det siger vicepolitiinspektør Frank Olsen, Nordjyllands Politi, der siden februar har stået som efterforskningsleder af den tragiske sag om Mia Skadhauge Stevns forsvinden og drab.